CELEX: 32021D1081
Language: el
Date: 2021-06-28 00:00:00
Title: Απόφαση (ΕΕ) 2021/1081 της Επιτροπής της 28ης Ιουνίου 2021 για την τροποποίηση της απόφασης (ΕΕ) 2018/1220 σχετικά με τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου

2.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 234/99
               
            
         ΑΠΟΦΑΣΗ (ΕΕ) 2021/1081 ΤΗΣ ΕΠΙΤΡΟΠΗΣ
         της 28ης Ιουνίου 2021
         για την τροποποίηση της απόφασης (ΕΕ) 2018/1220 σχετικά με τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012, και ιδίως το άρθρο 143 παράγραφος 4 (1),
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ) 2018/1220 της Επιτροπής (2) καθορίζει τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046.
                  
               
                     (2)
                  
                  
                     Η Επιτροπή όρισε την 1η Ιουνίου 2021 ως ημερομηνία κατά την οποία η Ευρωπαϊκή Εισαγγελία αναλαμβάνει τα οικεία καθήκοντα διερεύνησης και δίωξης (3) που υπέχει βάσει του κανονισμού (ΕΕ) 2017/1939 του Συμβουλίου (4). Ως εκ τούτου, είναι σκόπιμο να καθοριστούν οι πρακτικές ρυθμίσεις της στενής συνεργασίας μεταξύ της επιτροπής και της Εισαγγελίας, λαμβανομένων υπόψη των όρων συνεργασίας που έχουν θεσπιστεί μεταξύ της Ευρωπαϊκής Επιτροπής και της Εισαγγελίας στο πλαίσιο της συμφωνίας που αναφέρεται στο άρθρο 103 παράγραφος 1 του προαναφερθέντος κανονισμού.
                  
               
                     (3)
                  
                  
                     Προκειμένου να διασφαλιστεί η συνέχεια της λειτουργίας της επιτροπής και, ως εκ τούτου, η διαρκής προστασία των οικονομικών συμφερόντων της Ένωσης, θα πρέπει να διευκρινιστεί ότι ο πρόεδρος της επιτροπής εξακολουθεί να ασκεί τα καθήκοντά του μέχρι την ουσιαστική του αντικατάσταση, ή τουλάχιστον κατά τους πρώτους μήνες μετά τη λήξη της θητείας του.
                  
               
                     (4)
                  
                  
                     Οι ελάχιστες προϋποθέσεις καθηκόντων ή βαθμού που απαιτούνται για τους αναπληρωτές των μελών της επιτροπής που εκπροσωπεί την Ευρωπαϊκή Επιτροπή θα πρέπει να ευθυγραμμιστούν με εκείνες που απαιτούνται για τα μέλη που εκπροσωπούν τους αρμόδιους διατάκτες. Για τον σκοπό αυτόν, θα πρέπει να οριστούν στο επίπεδο της ομάδας καθηκόντων προϊσταμένου μονάδας ή ισοδύναμης θέσης.
                  
               
                     (5)
                  
                  
                     Η παρούσα απόφαση θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης, προκειμένου να διασφαλιστεί η λειτουργία της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046.
                  
               
                     (6)
                  
                  
                     Επομένως, η απόφαση (ΕΕ) 2018/1220 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΕΕ) 2018/1220 τροποποιείται ως εξής:
            
                        1)
                     
                     
                        Στο άρθρο 2, η παράγραφος 1 αντικαθίσταται από το ακόλουθο κείμενο:
                        
                           «1.   Ο πρόεδρος της επιτροπής διορίζεται από την Επιτροπή για μη ανανεώσιμη πενταετή θητεία, σύμφωνα με το άρθρο 143 παράγραφος 3 του κανονισμού (ΕΕ, Ευρατόμ) 2018/1046, έπειτα από πρόσκληση εκδήλωσης ενδιαφέροντος. Η θητεία του αρχίζει από την ημερομηνία που καθορίζεται για τον σκοπό αυτόν στην απόφαση διορισμού. Η εν λόγω πράξη δημοσιεύεται στην Επίσημη Εφημερίδα – σειρά C.
                           Μετά τη λήξη της θητείας του, εφόσον το απαιτεί η λειτουργία της επιτροπής, ο πρόεδρος εξακολουθεί να ασκεί τα καθήκοντά του μέχρι την αντικατάστασή του. Η περίοδος αυτή δεν μπορεί να υπερβαίνει τους έξι μήνες.»
                        
                     
                  
                        2)
                     
                     
                        Στο άρθρο 5, η παράγραφος 1 αντικαθίσταται από το ακόλουθο κείμενο:
                        
                           «1.   Ο διευθυντής της κεντρικής οικονομικής υπηρεσίας της Γενικής Διεύθυνσης Προϋπολογισμού είναι το ένα από τα δύο μόνιμα μέλη της επιτροπής που εκπροσωπούν την Ευρωπαϊκή Επιτροπή σύμφωνα με το άρθρο 143 παράγραφος 2 στοιχείο β) του κανονισμού (ΕΕ, Ευρατόμ) 2018/1046. Ο γενικός διευθυντής προϋπολογισμού διορίζει μόνιμο υπάλληλο ομάδας καθηκόντων τουλάχιστον προϊσταμένου μονάδας ή ισοδύναμης θέσης, προκειμένου να διασφαλίσει την αναπλήρωση του εν λόγω μόνιμου μέλους.
                           Ο γενικός διευθυντής προϋπολογισμού διορίζει επί προσωπικής βάσεως το δεύτερο μόνιμο μέλος που εκπροσωπεί την Ευρωπαϊκή Επιτροπή μεταξύ των μόνιμων υπαλλήλων της Επιτροπής που κατέχουν βαθμό τουλάχιστον AD14. Ο γενικός διευθυντής προϋπολογισμού διορίζει μόνιμο υπάλληλο ομάδας καθηκόντων τουλάχιστον προϊσταμένου μονάδας ή ισοδύναμης θέσης, προκειμένου να διασφαλίσει την αναπλήρωση του εν λόγω μόνιμου μέλους.»
                        
                     
                  
                        3)
                     
                     
                        Στο άρθρο 6, οι παράγραφοι 3 και 4 αντικαθίστανται από το ακόλουθο κείμενο:
                        
                           «3.   Στους φακέλους στους οποίους το αίτημα της προσφεύγουσας αρχής βασίζεται, κατά κύριο λόγο, στις πληροφορίες που έχει διαβιβάσει η OLAF, ο εκπρόσωπος της υπηρεσίας αυτής παρίσταται στις συνεδριάσεις της επιτροπής και συμμετέχει στις προφορικές και γραπτές διαδικασίες. Ο εκπρόσωπος της OLAF υποβάλλει παρατηρήσεις κατόπιν αιτήματος του προέδρου.
                           Στους φακέλους στους οποίους το αίτημα της προσφεύγουσας αρχής βασίζεται, εν όλω ή εν μέρει, στις πληροφορίες που έχει διαβιβάσει η Ευρωπαϊκή Εισαγγελία, η διαβίβαση πληροφοριών από την Ευρωπαϊκή Εισαγγελία και η συμμετοχή της ως παρατηρητή συμμορφώνονται με τις διατάξεις της συμφωνίας που αναφέρεται στο άρθρο 103 παράγραφος 1 του κανονισμού (ΕΕ) 2017/1939 του Συμβουλίου.
                        
                        
                           4.   Στους άλλους φακέλους, η OLAF μπορεί να κληθεί να προσκομίσει πληροφορίες ή γνώμες, κατόπιν αιτήματος του προέδρου. Η Ευρωπαϊκή Εισαγγελία μπορεί και αυτή να κληθεί να προσκομίσει πληροφορίες ή γνώμες, κατόπιν αιτήματος του προέδρου, σύμφωνα με τις διατάξεις της συμφωνίας που αναφέρεται στο άρθρο 103 παράγραφος 1 του κανονισμού (ΕΕ) 2017/1939 του Συμβουλίου.»
                        
                     
                  
                        4)
                     
                     
                        Παρεμβάλλεται το ακόλουθο άρθρο:
                        
                           «Άρθρο 9α
                           Συνεργασία με την Ευρωπαϊκή Εισαγγελία
                           Οι όροι της συνεργασίας με την Ευρωπαϊκή Εισαγγελία καθορίζονται στη συμφωνία που αναφέρεται στο άρθρο 103 παράγραφος 1 του κανονισμού (ΕΕ) 2017/1939 του Συμβουλίου.»
                        
                     
                  
                        5)
                     
                     
                        Στο άρθρο 10, η παράγραφος 4 αντικαθίσταται από το ακόλουθο κείμενο:
                        
                           «4.   Το αίτημα για έκδοση σύστασης περιέχει όλες τις πληροφορίες που απαιτούνται βάσει των διατάξεων του άρθρου 142 παράγραφος 3 του κανονισμού (ΕΕ, Ευρατόμ) 2018/1046. Περιέχει επίσης τις άλλες σχετικές πληροφορίες που αναφέρονται στο άρθρο 136 του προαναφερθέντος κανονισμού, συμπεριλαμβανομένων, ενδεχομένως, των εκθέσεων της OLAF και των πληροφοριών που διαβιβάστηκαν από την Ευρωπαϊκή Εισαγγελία, με σκοπό να επιτραπεί η λήψη κατάλληλων μέτρων για την προστασία των οικονομικών συμφερόντων της Ένωσης. Περιέχει δεόντως συμπληρωμένο δελτίο πληροφοριών.»
                        
                     
                  
                        6)
                     
                     
                        Το άρθρο 26 αντικαθίσταται από το ακόλουθο κείμενο:
                        
                           «Άρθρο 26
                           Κοινοποίηση της γνώμης και της σύστασης
                           Η επιτροπή κοινοποιεί χωρίς καθυστέρηση τη γνώμη στην προσφεύγουσα αρχή, στον αρμόδιο διατάκτη και στους παρατηρητές. Σε περίπτωση που η Ευρωπαϊκή Εισαγγελία προσκληθεί ως παρατηρητής, εφαρμόζονται οι διατάξεις της συμφωνίας που αναφέρεται στο άρθρο 103 παράγραφος 1 του κανονισμού (ΕΕ) 2017/1939 του Συμβουλίου.»
                        
                     
                  
         
            Άρθρο 2
            Έναρξη ισχύος και δημοσίευση
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 298 της 26.10.2012, σ. 1.
         
            (2)  Απόφαση (ΕΕ) 2018/1220 της Επιτροπής, της 6ης Σεπτεμβρίου 2018, σχετικά με τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ L 226 της 7.9.2018, σ. 7).
         
            (3)  Εκτελεστική απόφαση (ΕΕ) 2021/856 της Επιτροπής, της 25ης Μαΐου 2021, για τον καθορισμό της ημερομηνίας κατά την οποία η Ευρωπαϊκή Εισαγγελία αναλαμβάνει τα οικεία καθήκοντα διερεύνησης και δίωξης (ΕΕ L 188 της 28.5.2021, σ. 100).
         
            (4)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 30.10.2017, σ. 1).